Ott Maaten

Ott Maaten (sündinud 5. juulil 1967 Viljandis) on eesti muusik ja majandusjuht, aastast 2021 rahvusooperi Estonia peadirektor. 

Ta on lõpetanud 1989. aastal Tallinna Riikliku Konservatooriumi klarneti erialal. Täiendanud end aastatel 1989–1990 Moskvas Gnessinite-nimelises Venemaa Muusikaakadeemias ning 1990–1992 Pariisi Konservatooriumis. 

Aastatel 1990–1993 elas ja töötas ta kutselise muusikuna Prantsusmaal.Viilup, Kaspar. Estonia uueks peadirektoriks valiti Ott Maaten. ERR, 27. november 2020. 

Aastatel 2003–2020 töötas Eesti Muusika- ja Teatriakadeemia finants- ja haldusdirektorina. Ta on juhtinud Eesti Muusika- ja Teatriakadeemia lavakunstikooli renoveerimist, samuti Eesti Muusika- ja Teatriakadeemia 2019. aastal valminud kontserdi- ja teatrimaja rajamist.

27. novembril 2020 valis Rahvusooper Estonia nõukogu Ott Maateni 18 kandidaadi hulgast Estonia teatri peadirektoriks. Tema viieaastane ametiaeg algas 1. jaanuaril 2021.

Tunnustus
2023 Prantsusmaa riiklik kunstide ja kirjanduse rüütlijärgu orden

Isiklikku
Vabal ajal tegeleb Maaten lennuspordiga: ta on Eesti meister 2014 motovarjuspordis ja saavutas 2012. aasta MM-võistlustel samal alal 14. koha. Samuti on ta aktiivne harrastusornitoloog. Ott Maaten valdab vabalt prantsuse, vene, inglise, soome ja saksa keelt. 

 Viited 

Kategooria:Eesti muusikud
Kategooria:Rahvusooper Estonia
Kategooria:Sündinud 1967